KIRJALLINEN KYSYMYS E-1471/00 esittäjä(t): Alejandro Agag Longo (PPE-DE) komissiolle. Talouspolitiikan laajat suuntaviivat.



Virallinen lehti nro 053 E , 20/02/2001 s. 0149 - 0150



KIRJALLINEN KYSYMYS E-1471/00 esittäjä(t): Alejandro Agag Longo (PPE-DE) komissiolle (10. toukokuuta 2000) Aihe: Talouspolitiikan laajat suuntaviivat On ilmeistä, että sekä talouspolitiikan laajat suuntaviivat että työllisyyden suuntaviivat perustuvat yhteisön talouspolitiikkojen koordinoinnin kahteen peruspilariin. Eikö komissio ole sitä mieltä, että näiden kahden asiakirjan eri julkaisupäivämäärät vaikeuttavat sellaisen kattavan strategian käyttöönottamista, jota komissio ehdottaa talouspolitiikan laajoja suuntaviivoja koskevassa suosituksessaan? Pedro Solbes Miran komission puolesta antama vastaus (27. kesäkuuta 2000) Eurooppa-neuvosto on toistanut viime vuosina sekä Wienissä, Helsingissä että Lissabonissa, että yhteisön talous- ja työllisyyspolitiikan välistä synergiaa on parannettava ja niiden koordinointia on hyödynnettävä täysimääräisesti. Talouspolitiikan laajat suuntaviivat ja työllisyyden suuntaviivat Luxemburgin prosessi ovat EY:n perustamissopimukseen pohjautuvat politiikan koordinoinnin perusvälineet. Talouspolitiikan laajoja suuntaviivoja koskevassa vuoden 2000 suosituksessaan komissio esittää kattavaa talouspoliittista strategiaa, jolla vahvistetaan yhteisön talouden edellytyksiä kestävään ja mittavaan kasvuun kiihdyttämättä inflaatiota ja jolla pyritään vastaamaan tärkeimpiin yhteisön talouden kohtaamiin haasteisiin ja erityisesti palauttamaan täystyöllisyys. Jotta strategia toimisi, on olennaisen tärkeää, että sen osatekijät ovat johdonmukaisia ja toisiaan tukevia. Komissio katsoo, että johdonmukaisuuden ja synergian varmistaminen tarjoamalla opastusta talouden kaikilla osa-alueilla on talouden laajojen suuntaviivojen keskeinen tehtävä. Talouspolitiikan laajat suuntaviivat ovat politiikan koordinaation perusta, ja niiden merkitys on kasvanut Lissabonin Eurooppa-neuvoston päätelmien myötä. Työllisyyden suuntaviivoista puolestaan on tulossa vahva tuki talouspolitiikan yleiselle strategialle, joka on määritelty talouden laajoissa suuntaviivoissa. Työllisyyden suuntaviivojen tehtävänä on käsitellä yksityiskohtaisemmin työllisyysasioita ja säilyttää samalla johdonmukaisuus talouspolitiikan laajojen suuntaviivojen kanssa. Komission mielestä kummankaan prosessin nykyinen aikataulu ei estä tehokkuuden, johdonmukaisuuden ja synergian saavuttamista. Parempi synergia prosessien välillä ei välttämättä tarkoita sitä, että prosessit etenisivät saman aikataulun mukaisesti, vaan se edellyttää tiivistä ja tehokasta dialogia ja vastavuoroista osallistumista jo valmistelujen varhaisessa vaiheessa. Nykyiset järjestelyt antavat komissiolle, neuvostolle, Eurooppa-neuvostolle, parlamentille ja muille asianomaiselle mahdollisuuden vaikuttaa strategiaan sen yleisiin makrotaloudellisiin ja rakenteellisiin puoliin keväällä ja työllisyyttä ja työmarkkinapolitiikkaa koskeviin yksityiskohtaisempiin näkökohtiin syksyllä. Yleisten puitteiden määrittäminen ensin talouspolitiikan laajojen suuntaviivojen avulla mahdollistaa lisäksi työllisyyspolitiikan paremman valmistelun ja muotoilun.